Astrid Carøe (SF), 2023-04-25:
Tak for det, og tak til Radikale Venstre for at fremsætte det her forslag om en trivselskommission.
Jeg tror måske, jeg kan starte med at sige, at vi i SF selvfølgelig støtter forslaget, og at vi synes, det er rigtig vigtigt at få nedsat den her kommission.
Der er slet ikke nogen tvivl om, at der er behov for en mere gennemgribende undersøgelse af, hvad det er, der gør, at hver tredje unge kvinde og hver femte unge mand i Danmark i dag har et dårligt mentalt helbred.
Jeg er også helt enig i, som det også er blevet nævnt flere gange her, at en stor del af det godt kan være på grund af skærmene, de sociale medier, det pres, man oplever, men jeg synes også, det er sindssygt vigtigt, at vi ikke lader trivselskrisen blive en individuel krise for den enkelte.
Vi har altså også et ansvar for, hvordan vi indretter vores uddannelsessystem, vores daginstitutioner, hvor vi jo bare har kunnet se, at de unge i højere og højere grad er blevet presset igennem og presset igennem, og i øvrigt har vi jo lavet reform på reform, og nu vil man så lave endnu en reform, der forringer de unges uddannelsesmuligheder, og det tror jeg altså også betyder noget.
Så jeg er slet ikke i tvivl om, at det er vigtigt, at vi har fokus på skærmene, men vi skal også bare passe på, at vi ikke individualiserer problemet og siger, at de unge selv er skyld i det, fordi de er meget på de sociale medier.
Nå, det var sådan en lille sidebemærkning.
Så vi synes, det er en rigtig god idé med en kommission og at få undersøgt nærmere, hvad det er, der gør, at der er den her stigende mistrivsel, og jeg undrer mig i den debat, der lige har været også over, hvorfor det er sådan, at regeringen skal bruge over et år, fra man lavede regeringsgrundlaget, til at nedsætte en kommission.
Det er jo ikke, fordi vi forventer, at kommissionens arbejde er færdigt inden 2023, men man kan ligesom ikke garantere, at den er nedsat inden.
Altså, en kommission skal typisk også arbejde i nogle år, før man kommer med nogle anbefalinger, og jeg er glad for at høre, at man måske forventer, at den lidt hurtigere eller løbende kommer med anbefalinger.
Jeg tror også bare, jeg vil understrege, at jeg, selv om jeg synes, det er en god idé med en kommission, så ikke håber, at det bliver en sovepude.
For jeg tror virkelig, der er nogle ting, vi kan sætte ind med allerede nu, og vi har lige diskuteret en karakterskala.
Men ministeren nævner også antallet af elever i klasserne og hele fremdriftsreformen, og om man kunne fjerne nogle flere elementer af den, og om vi kunne lave nogle flere fleksible uddannelsesveje osv., og jeg er bare så bange for, at det, når man nedsætter en kommission, bliver sådan noget med, at nej, man kan ikke lave noget, før kommissionen er færdig med sit arbejde.
Så vi bakker altså op om det her forslag, og så tror jeg også bare, jeg her til sidst lige vil sige, at noget af det fra sidste periode, som SF jo er virkelig, virkelig stolte af, er, at vi har fået kæmpet det her med gratis psykologhjælp for de unge igennem, og vi arbejder også stadig på at få flere ydernumre, sådan at vi får nedsat ventetiderne.
Men det er jo lidt en symptombehandling.
Altså, jeg ville da ønske, at vi havde et samfund, hvor der ikke var behov for at give gratis psykologhjælp til de unge, og det er jo også der, vi meget gerne skal hen.
Så SF's løsning er heller ikke at få alle de unge til at gå til psykolog.
Det er selvfølgelig vigtigt, at tilbuddet er der til dem, der har brug for det, men forhåbentlig er der langt færre, der har brug for det i fremtiden, og forhåbentlig får vi knækket koden for, hvordan vi får øget trivslen i Danmark.
Vi bakker op om forslaget.